Author: petrikova
Last saved by: ;
Company: MDPT

Predkladacia správa 

Vláda Slovenskej republiky svojím uznesením č. 566 zo 16. júna 2004 v časti B.3. uložila podpredsedom vlády, ministrom a predsedom ústredných orgánov štátnej správy Slovenskej republiky úlohu, aby prijali opatrenia s cieľom zamedziť predkladaniu úloh do návrhov uznesení vlády Slovenskej republiky, ktoré sú duplicitné so všeobecne záväznými právnymi predpismi Slovenskej republiky a v časti B.1 predložiť na rokovanie vlády návrh na ich zrušenie. 

V rámci procesu uzavierania medzinárodných zmlúv ide o netermínované úlohy, ktorými sa ukladá vykonávanie zmluvy po nadobudnutí jej platnosti. Podľa § 35 ods. 4 zákona č. 575/2001 Z. z. o organizácii činnosti vlády a organizácii ústrednej štátnej správy ministerstvá a ostatné orgány štátnej správy vykonávajú v rozsahu svojej pôsobnosti aj úlohy súvisiace s dojednávaním a vykonávaním medzinárodných zmlúv. 

Uznesenia vlády k návrhom bilaterálnych zmlúv o zamedzení dvojitého zdanenia v minulosti obsahovali aj úlohy D.3, ktoré boli väčšinou formulované ako povinnosť gestora zabezpečiť vykonávanie zmluvy po nadobudnutí jej platnosti. 

Ako nadbytočné sa z uvedených dôvodov javí ukladanie úlohy gestorovi vykonávať medzinárodnú zmluvu po nadobudnutí jej platnosti v rámci príslušných uznesení vlády Slovenskej republiky. Ministerstvo financií Slovenskej republiky kontinuálne zabezpečuje vykonávanie zmluvných dokumentov vo svojej gescii. 

Návrh na zrušenie niektorých úloh je tiež v súlade s „Inštrukčným listom MZV SR č. 1/2006“ z 21. februára 2006, v ktorom medzinárodnoprávny odbor Ministerstva zahraničných vecí Slovenskej republiky odporúča gestorom medzinárodných zmlúv v rámci ukladacej časti príslušných uznesení vypustiť úlohu spočívajúcu v zabezpečení vykonávania zmluvy po nadobudnutí jej platnosti. 

Na základe uvedeného Ministerstvo financií Slovenskej republiky predkladá iniciatívny materiál s návrhom zrušiť duplicitné úlohy, ktorými sa ukladá vykonávanie zmlúv po nadobudnutí ich platnosti. 

Materiál nemá finančný, ekonomický, environmentálny vplyv ani vplyv na podnikateľské prostredie, na zamestnanosť, ani na tvorbu pracovných miest, nebude mať dopad na štátny rozpočet, rozpočty obcí alebo rozpočty vyšších územných celkov, a preto sa doložka vplyvov nevyhotovuje. 

Predmetom predkladaného návrhu nie je úprava, ktorá by sa týkala práva európskych spoločenstiev a Európskej únie.